section_heading: Borba za prevlast
paragraph_text: Poslije pogubljenja Ladislava Hunjadija 1457. godine, Mihael Szilágyi nastoji osvojiti Erdelj, jer su Hunjadijevi u tim graničnim područjima (Partium) imali najjače uporište i podršku. Tamošnje stanovništvo, Sekelji, i vlastodršci dočekali su ga raširenih ruku, dok su Sasi bili protiv njega. Dok je u svim ostalim krajevima postupno učvršćivao svoju vlast, Mihael Szilágyi imao je u Bistrici, jednom od uporišta Hunjadijevih, podosta teškoća i nije dobio očekivanu podršku a i onu početnu, koju je dobio od Sekelja i lokalnih vlastodržaca, postupno je gubio. Ulagao je dosta napora i političkog truda učvršćivanje svoga položaja, pokušavao je uspostaviti dobre odnose čak i sa starim protivnicima, Pongrácom Szentmiklósijem, s kojim je sklopio sporazum o međusobnoj suradnji. U svim ovim političkim smicalicama čak je i kralj morao reagirati kako bi donekle smirio situaciju u Kraljevstvu, pa je sazvao Kraljevsko vijeće u Požunu.